**Қазақстан Республикасы Парламентінің Мәжілісінде**

**«Жаппай кәсіпкерлікті дамыту және іскерлік белсенділікті жақсарту жөніндегі шаралар туралы» деген тақырыпта   
2017 жылғы 27 наурызда өткен**

**Үкімет сағатының нәтижелері бойынша**

**ҰСЫНЫСТАР**

**Қазақстан Республикасының Үкіметі:**

1. Мемлекет басшысының «Қазақстанның үшінші жаңғыруы: жаһандық бәсекеге қабілеттілік» атты Қазақстан халқына жолдауда белгіленген бизнес-ортаны түбегейлі жақсарту және кеңейту жөніндегі тапсырмаларын тиімді іске асыруды және елдің ЖІӨ-сінде шағын және орта бизнес үлесінің өсуін қамтамасыз етсін.

2. Мемлекет басшысы алға қойған 2017 жылғы 1 шілдеге қарай бизнесті қайта реттеу бойынша жүйелі шаралар әзірлеу жөніндегі міндеттердің сапалы орындалуын қамтамасыз етсін және рұқсат беру құжаттарының санын, шағын және орта кәсіпкерлік субъектілерін тексерулерді қысқарту, сондай-ақ салық және өзге де есептіліктің көлемі мен тізбесін барынша азайту жөніндегі жұмысты жалғастырсын.

3. Орталық мемлекеттік және жергілікті атқарушы органдардың кәсіпкерлікті қолдау және дамыту жөніндегі бағдарламаларды сапасыз орындағаны, осы жұмыста түпкілікті нәтижелерге жетпегені, жұмыс орындарын жеткілікті ашпағаны және оларды іске асырудан экономикалық пайданы алмағаны үшін жауаптылығын енгізсін.

4. Агроөнеркәсіптік кешен субъектілерін мемлекеттік қаржылық қолдау деңгейін Дүниежүзілік сауда ұйымымен уағдаластық шеңберінде ауыл шаруашылығы өнімінің жалпы құнының рұқсат етілген 8,5 пайызына дейін өсіру жөнінде пәрменді шаралар қабылдасын.

5. Отандық ауыл шаруашылығы тауарын өндірушілерді қолдау және қорғау мақсатында егін жинау маусымында ауыл шаруашылығы өнімін шағын және орта кәсіпкерліктен жүйелі сатып алу жөніндегі шаралар кешенін көздесін және өнімді қазіргі заманғы сақтау және жеткізу жүйелерін, сондай-ақ кепілдік берілген өткізу нарықтарына қол жеткізуді қамтамасыз етсін.

6. Қазақстандық өнім өндіру көлемін кеңейту мақсатында құрылыс материалдарын, жабдықтарды, ауыл шаруашылығы техникасын өндіруді оқшаулауды күшейту жөнінде шаралар қабылдасын.

Технологиялық байланысқан және сервистік қызметтер көрсету, жинақтаушы материалдар шығару, сондай-ақ өндіріс қалдықтарын қайта өңдеу үшін ірі өндірістердің айналасында шағын және орта кәсіпорындар құруды ынталандырсын.

7. Квазимемлекеттік сектор кәсіпорындары көрсететін мемлекеттік көрсетілетін қызметтерге баға белгілеу тетігін әзірлесін және «Атамекен» Қазақстан Республикасының Ұлттық кәсіпкерлер палатасымен бірлесіп, осы көрсетілетін қызметтерге баға тізілімін енгізсін.

8. Жұмыс істеп тұрған шағын және орта кәсіпкерлікті одан әрі дамыту және ірілендіру мақсатында «Атамекен» Қазақстан Республикасының Ұлттық кәсіпкерлер палатасының және «Kazakh Invest» ұлттық компаниясы» АҚ мен «KazakhExport» экспорттық сақтандыру компаниясы» АҚ инвестициялар және экспорт жөніндегі ұлттық компанияларының әлеуетін пайдаланып, бизнес-идеяларды қолдауды, жобаларға кқмек көрсетуді және оларды ілгері жылжытуды қамтамасыз етсін.

9. Мемлекеттік-жекешелік әріптестіктің басталған және аяқталған жобаларының саны бойынша көрсеткіштер рейтингіне қосып, барлық деңгейдегі әкімдерді рейтингілік бағалау өлшемшарттарын қайта қарасын.

10. Кредиттік серіктестіктердің қызметін бақылауды күшейту мақсатында Қазақстан Республикасының кейбір заңнамалық актілеріне кредиттік серіктестіктерге қойылатын талаптарды қатаңдату және оларға «Микроқаржы ұйымдары туралы» Қазақстан Республикасы Заңының нормаларының күшін қолдану жөнінде өзгерістер мен толықтырулар енгізуді көздесін.

11. Жеке кәсіпкерлерді – Байқоңыр қаласында тұратын, сондай-ақ шағын және орта бизнеспен айналысқысы келетін Қазақстан Республикасының азаматтарын қолдау жөнінде бағдарлама әзірлесін.

**Қазақстан** **Республикасының Ұлттық экономика министрлігі:**

12. Бюджет қаражатының ашықтығын арттыру және оны тиімді пайдалану мақсатында кәсіпкерлікті қолдау жөніндегі қолданыстағы мемлекеттік және салалық бағдарламаларға талдау жүргізсін. Халықтың көпшілігі мен бизнес-қоғамдастық арасында кәсіпкерлікті мемлекеттік қолдаудың және дамытудың құралдары мен тетіктерін танымал етсін.

13. Кәсіпкерлікке кредит беру кезінде пайыздық мөлшерлемені азайту және қосымша төлемдерді болдырмау мақсатында бюджеттік бағдарламалардың әкімшілері, қаржы институттары мен кредиттерді тұтынушылар – шағын және орта бизнес субъектілері, сондай-ақ жұмысын жаңадан бастаған кәсіпкерлер арасындағы қаржылық делдалдықты азайтсын.

14. «Бизнестің жол картасы 2020» бизнесті қолдаудың және дамытудың бірыңғай бағдарламасын» іске асырудың тиімділігін зерделесін және көтерме-бөлшек сауданы, жылжымайтын мүлікпен жасалатын операцияларды, қонақүй бизнесін, демалыс пен ойын-сауықтарды, сондай-ақ бюджетке салық төлемейтін және жаңа жұмыс орындарын ашпайтын кәсіпкерлік субъектілерін субсидиялауды алып тастасын.

15. «Бизнесті жүргізу жеңілдігі» рейтингінде Қазақстанның ұстанымдарын одан әрі жақсартуды қамтамасыз етсін, бұл ретте отандық бизнестің бәсекеге қабілеттілігін арттыру жөнінде қосымша шаралар қабылдасын.

16. Мемлекеттік органдардың әкімшілік кедергілерді азайту және бизнес-климатты жақсарту, сондай-ақ реттеуші және бақылаушы функцияларды оңтайландыру жөніндегі жұмысын бағалау рейтингін енгізсін, рейтингтің нәтижелерін бұқаралық ақпарат құралдарында жарияласын.

17. Жұмысын жаңадан бастаған, әсіресе ауылдық жерлердегі кәсіпкерлердің проблемаларын шешу үшін Кәсіпкерлердің құқықтарын қорғау жөніндегі уәкілдің рөлін күшейтсін. Мүдделі мемлекеттік органдар мен қоғамдық бірлестіктерге ақпарат бере отырып, бизнесмендерден келіп түсетін шағымдарды талдауды жүргізсін.

18. Кәсіпкерлікті мемлекеттік қолдау құралдарын бұқаралық ақпарат құралдары арқылы ақпараттандыру және халық арасында насихаттау жөніндегі жұмысты күшейтсін, танымдық-ағарту және білім беру аудио- және бейнероликтерін жасауды және таратуды, бизнестің үздік мысалдарын интернет-ресурстарда, баспа басылымдарында, радио- және телеарналарда жариялауды қамтамасыз етсін. Осы мақсаттарға әлеуметтік тапсырыс құралдарын пайдалану мүмкіндігін қарастырсын.

**Қазақстан** **Республикасының Қаржы министрлігі:**

19. Шағын және орта кәсіпкерлік субъектілері үшін әкімшілік кедергілерді:

салықтық тексерулер жүргізу үшін негіздердің санын азайту;

салық есептілігін беру рәсімін оңайлату;

кәсіпкерлік субъектілеріне жүргізілген салықтық тексерулер және олардың нәтижелері бойынша ақпаратты уәкілетті органның ресми интернет-ресурсында онлайн режимде орналастыру арқылы азайтсын.

**Қазақстан** **Республикасының Инвестициялар және даму министрлігі:**

20. Ғылымды жоғары дәрежеде қажет ететін өнім шығару мақсатында инновациялық технологияларды және әзірленімдерді кейіннен қолдап және ғылыми консультативтік көмек көрсетіп өндіріске енгізу үшін бизнеске берудің пәрменді тетіктерін көздесін.

21. Арнайы экономикалық аймақтар қызметінің және жұмыс істеуінің тиімділігін қамтамасыз етсін.

22. Индустриялық аймақтарға олардың нақты өңірдегі жұмысының тиімділігі және кәсіпкерлік субъектілері үшін қажеттілігі мәніне тексеру жүргізсін, сондай-ақ салынған бюджет қаражатының нысаналы пайдаланылуына, құрылған индустриялық аймақтардың нақты өндірістермен молығуына қатаң бақылауды қамтамасыз етсін.

**Қазақстан** **Республикасының Ауыл шаруашылығы министрлігі:**

23. Отандық тыңайтқыштарды, химиялық қорғау құралдарын, ветеринариялық препараттарды ішкі нарықта негізсіз шарықтаған бағада өткізуге жол бермеу мақсатында олардың бағасына мониторинг жүргізсін.

24. Қазақстандық мал шаруашылығы және өсімдік шаруашылығы өнімін халықаралық нарықтарға жылжыту үшін халықаралық стандарттарға сәйкес келетін ауыл шаруашылығы өнімін сертификаттау жөнінде зертханалар құрсын және оларды ауылдық жерлерде пайдаланудың тиімділігін талдасын.

**Қазақстан** **Республикасының Білім және ғылым министрлігі облыстардың жергілікті атқарушы органдарымен бірлесіп:**

25. Өңірлердің кәсіпкерлігін дамытуға және экономиканың перспективалы салаларын кәсіби кадрлармен толтыруға жас мамандарды тарту мақсатында жоғары білім алған, оның ішінде ЕАЭО елдерінің жоғары оқу орындарында білім алған жастарды қайтару жөніндегі жұмысты ұйымдастырсын. Бұл үшін жас мамандарды (агрономдарды, ветеринарларды, жерге орналастырушыларды, инженерлерді, дәрігерлерді, педагогтарды) қызметтік немесе ипотекаға төмен пайыздық мөлшерлемемен сатып алатын тұрғын үймен қамтамасыз етуге экономикалық және әлеуметтік жағынан ынталандырсын.

**Қазақстан** **Республикасының Еңбек және халықты әлеуметтік қорғау министрлігі:**

26. Еңбек нарығының қажеттілігіне тұрақты мониторинг жүргізуді қамтамасыз етсін және жергілікті атқарушы органдардың жоғары оқу орындарының, колледждердің, әсіресе ауылдық елді мекендер мен шағын қалалардағы түлектерін кәсіптік өз-өзін дамытуы үшін жұмысқа орналастыру жөніндегі жұмысын жандандырсын.

**Қазақстан** **Республикасының Ұлттық экономика және Қаржы министрліктері:**

27. Ішкі және сыртқы нарықтар үшін бәсекеге қабілетті өнім шығаратын, сондай-ақ тұрақты жұмыс орындарын ашатын кәсіпкерлік субъектілеріне кредиттер беру мақсатында жеңілдетілген кредит беру жүйесін құрсын.

28. Салық заңнамасының шаруа немесе фермер қожалықтарының бірыңғай жер салығын төлеу негізінде арнайы салық режимін қолдану құқығы жөніндегі талаптарын оңайлатсын.

**Қазақстан** **Республикасының Ұлттық экономика және Инвестициялар және даму министрліктері:**

29. Қазақстандық өнімді және «Қазақстанда жасалған» брендімен шығатын сауда таңбаларын халық арасында танымал ету мақсатында отандық тауар өндірушіні қолдау жөнінде іс-шаралар әзірлесін.

**Қазақстан** **Республикасының Ұлттық экономика және Ауыл шаруашылығы министрліктері:**

30. Азық-түлікке жаһандық сұраныстың өсуін ескере отырып, экспортқа бағдарланған қазақстандық экологиялық таза өнім шығару жөніндегі жаңа технологияларды қолданатын кәсіпкерлер үшін экономикалық ынталандыру жүйесін пысықтасын.

**Қазақстан** **Республикасының Еңбек және халықты әлеуметтік қорғау және Ұлттық экономика министрліктері:**

31. Өнімді жұмыспен қамтуды және жаппай кәсіпкерлікті дамыту бағдарламасын іске асыру мақсатында мыналарды:

- кәсіпкерлік негіздеріне оқыту тәртібін және оқыған адамдарды шағын кредитпен қамтуды;

- өзін-өзі жұмыспен қамтығандарды және жеке іспен айналысқысы келетін жұмыссыздарды анықтау тәртібін;

- кәсіптік білімі мен дағдылары бар жұмыссыздарды жұмысқа орналастыруды болжайтын жобаларды бірінші кезекте қаржыландыру жөніндегі талаптарды жетілдірсін.